  Анжелика Тихонова корреспондент Якшур-Бӧдья ёросысь Кибашлыослэн центрзы коронавирус инфекци вӧлмонэз алон понна дорын пукон вакытэ киужъёсъя «АзАРТная самоизоляция» онлайн-вожвылъяськон ялӥз. Со сярысь ужъюртлэн «ВКонтакте» мерлыко вотэсысь огиназ ивортэмын. Вожвылъяськонэ пыриськон понна 30-тӥ оштолэзёзь пӧртэм амалэн киуж лэсьтоно но туспуктэмъёссэ радъясьёслэн мерлыко вотэсысь  яке bodiacdpiir@mail.ru электрон почтае келяно. Одно ик #азАРТнаясамоизоляция хештеген пусъёно. Ужъёсты огинлэн бамаз потталозы. Вормисьёсты синпель кузьымъёсын пусъёзы. Та дырлы трос гинэ синмаськымон, аспӧртэм ужъёслэн туспуктэмъёссы вуизы ини. Кибашлыос марӟанлэсь чеберъяськонъёс, мунёёос, чильпам шудонъёс лэсьто, гынсапегъёс гындо, декупаж амалэн тыриськон арбериос пӧрмыто, суредасько, пуэн выро, пужыятско. Тодэ вайытом, Кияса ёросын улӥсьёс понна туспуктэмъёсъя «Песянайлэн пӧзьёсыз но пыдвылъёсыз» вожвылъяськон ортче.  Тегъёс: Лулчеберет Удмуртия коронавирус вожвылъяськон киуж Якшур-Бӧдья  